มันนี่ทูเดย์
กรุงไทยเร่งเปิดสาขาทุกพื้นที่
29 ต.ค. 2565

กรุงไทยเร่งเปิดสาขาทุกพื้นที่ 
นายเวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ในปีนี้ธนาคารจะขยายเครือข่ายให้ครอบคลุมทุกพื้นที่มากยิ่งขึ้น โดยจะขยายเครือข่ายสาขาเพิ่มอีก 80 แห่ง เพื่อให้ครบ 1,200 แห่งทั่วประเทศ โดยใน 5 เดือนที่ผ่านมา ธนาคารได้เปิดสาขาไปแล้ว 28 แห่ง และในช่วงที่เหลือธนาคารมีแผนเปิดสาขาเฉลี่ยเดือนละ 7 แห่ง ล่าสุดได้เปิดสาขาในโรงเรียนกรุงเทพคริสเตียนวิทยาลัย พร้อมออกบัตรสถาบันที่ใช้เป็นบัตรประจำตัวนักเรียน อาจารย์ สามารถชำระค่าสินค้า ค่าเล่าเรียนได้
เปิดแคมป์ ‘SME มีตังค์เยอะ’
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า จากปัจจุบันที่มีแนวโน้มการเป็นเจ้าของธุรกิจมีเพิ่มขึ้นอย่างต่อเนื่อง ธนาคารจึงได้เปิดโครงการแคมป์ “SME มีตังค์เยอะ” ขึ้นเพื่อเฟ้นหาคนรุ่นใหม่ไฟแรงที่มีแรงบันดาลใจ กล้าคิดกล้าทำ และอยากที่จะมีธุรกิจของตัวเอง 30 คน มาเข้าแคมป์เพื่อเติมเต็มองค์ความรู้และสานฝันธุรกิจให้เป็นจริงได้ภายใน 7 วันครึ่ง ซึ่งจะเป็นหลักสูตรการอบรมที่ให้ความรู้ คำแนะนำจากผู้ที่มีประสบการณ์ตรง และการแข่งขันในกลุ่มผู้ที่ผ่านการคัดเลือก รวมทั้งจะได้รับการฝึกฝนในการแก้ปัญหาและอุปสรรค จากนั้นจะคัดเลือก 9 ผู้พิชิตเงินล้านในรายการเรียลิตีเกมโชว์ ที่จะมีเงินรางวัลมากถึง 3 ล้านบาท
ผู้สนใจเข้าร่วมโครงการสามารถบันทึกคลิปความยาวไม่เกิน 2 นาที โดยแนะนำตัวเองสั้นๆ พร้อมเล่าความฝันในการตั้งต้นธุรกิจหรือเล่าถึงธุรกิจที่ทำอยู่ การวางแผนตั้งต้นธุรกิจหรือลงมือทำธุรกิจแล้วเป็นอย่างไร และสุดท้ายเหตุผลอะไรที่คุณควรเป็น 1 ใน 30 คน ที่ได้เข้าร่วมแคมป์จากนั้นอัพโหลดคลิปบน Facebook SME มีตังค์เยอะ ภายในวันที่ 15 ก.ค.นี้